作者:白居易
標題:夢與李七、庾三十三同訪元九
內容:夜夢歸長安，見我故親友。損之在我左，順之在我右。雲是二月天，春風出攜手。同過靖安裡，下馬尋元九。元九正獨坐，見我笑開口。還指西院花，仍開北亭酒。如言各有故，似惜歡難久。神合俄頃間，神離欠伸後。覺來疑在側，求索無所有。殘燈影閃牆，斜月光穿牖。天明西北望，萬里君知否。老去無見期，踟躕搔白首。